
Kasbdoshimiz filologiya fanlari, doktori, professor Muhabbatxon Matyoqubovna Kurbonova 60 yoshni qarshilabdi. “Umrni oqar daryo’- deganlaridek, kechagina Xorazam vohasinig o‘ziga xos madaniy-maʼrifiy hamda savdo markazi bo‘lmish Hazorasp tumanining Pichoqchi qishlog‘ida voyaga yetib, “non shahri” nomi bilan dunyoga mashhur bo‘lgan azim Toshkentga ilm o‘rganish istagida kelgan qiz bugun fan doktori, professor, O‘zbekistonda ko‘zga ko‘ringan taniqli tilshunos. Albatta, uning bugungi kungacha yetib kelishiga qariyib ellik yilga yaqin vaqt o‘tibdi. Bu vaqt oralig‘ida Muhabbatxon o‘zining ezgu maqsadi –ilm olish yo‘lida tinimsiz izlanishlar olib bordi, hisobsiz bedor kechalarni o‘tkazdi. Endi universitet bitirgan yosh kadr ish faoliyatini boshlash barobarida mustaqillikning dastlabki yillaridagi qiyinchilik davrlarini boshidan o‘tkazdi. Vaqtinchalik bu qiyinchiliklardan cho‘chigan ayrim hamkasblari o‘zini savdoga urishdi yoki davlat organlarida ishlashni afzal ko‘rishdi. Lekin Muhabbatxonga o‘xshagan niyati pok yosh kadrlarning fidoyilarigina o‘z kasbiga sodiqligicha qolib, har qanday sharoitda ilmiy-pedagogik ishlarni dadillik bilan davom etkazishdi. Muhabbatxonning ilmiy-pedagogik faoliyatining asosiy qismi Mirzo Ulug‘bek nomidagi O‘zbekiston Mililiy universitetining oʻzbek tilshunosligi kafedrasida kechmoqda. Shu yerda tahsil oldi, talabalikning oltin davrini surdi. Aspiranturada, doktoranturada o‘qidi, ilk ish faoliyati lavozimi bo‘lmish assisentlikni ham shu kafedrada boshladi. Keyinroq dotsent, professor, kafedra mudiri lavozimlarida ishladi. 2016-2018-yillarda Alisher Navoiy nomidagi TDO‘TAUda kafedra mudiri, 2019-2020-yillarda Turkiya jumhuriyatning Niyda Omar Xolisdamir universitetida professor, 2021-yildan boshlab qadrdon Oʻzbekiston Milliy universitetida kafedra mudiri sifatida ishlab kelmoqda. 
1993-yilda “Fitratning tilshunoslik merosi” mavzusida nomzodlik dissertatsiyasini, 2001-yilda “Oʻzbek tilshunosligida formal-funksional yoʻnalish va sodda gap qurilishining talqini” mavzusida doktorlik dissertatsiyasini himoya qildi. 2011-yilda professor ilmiy unvoniga sazovor boʻldi
Мuhabbatxon Kurbanova 2001-yildan boshlab turli nufuzli komissiyalar aʼzosi sifatida faoliyat koʻrsatgan: OʻzR Fa Til va adabiyot instituti huzuridagi Birlashgan ixtisoslashgan kengash a’zosi, OʻzMU huzuridagi Birlashgan ixtisoslashgan Kengash raisi oʻrinbosari, OʻzR FA Til va adabiyot instituti huzuridagi Birlashgan ixtisoslashgan kengash qoshidagi Respublika Ilmiy seminar aʼzosi, tilshunoslik fani boʻyicha nomzodlik va doktorlik dissertatsiyalari mavzularini muvofiqlashtiruvchi Respublika kengashi aʼzosi, shuningdek, OʻzR VM huzuridagi Davlat Test Markazi tarkibidagi “Oliy ta’lim hamda kadrlar malakasini qayta tayyorlash, ta’lim muassasalarini attestatsiyadan oʻtkazish va akkreditatsiya qilish” bo‘limi ekspert komissiyasi a’zosi, Respublika FTDQning filologiya boʻyicha ekspert guruhi a’zosi, Xalq ta’limi vazirligi Respublika Taʼlim Markazi oʻquv-uslubiy kengashi aʼzosi. OzMU qoshidagi Ixtisoslashgan Kengash Ilmiy seminari raisi singari vazifalardan sidqi dildan mehnat qilib kelmoqda. 
Мuhabbat Kurbanova “Hozirgi oʻzbek adabiy tili” oʻquv qoʻllanmasi (hammualliflikda) uchun “Yilning eng yaxshi darsligi oʻquv adabiyoti muallifi” Respublika tanlovi gʻolibi (2007-yil), 2011-yilda esa “Hozirgi oʻzbek adabiy tili” darsligi uchun “Yilning eng yaxshi darsligi va oʻquv adabiyoti muallifi” Respublika tanlovi gʻolibi boʻlgan. Shuningdek, М. М. Kurbanova 300 ga yaqin ilmiy, oʻquv-uslubiy ishlar: jumladan, 4 ta monografiya, 9 ta darslik, 20 ta oʻquv qoʻllanma, maqola va tezislar muallifi hisoblanadi. М. Kurbanova 2007-yilda “Iste'dod” jamg‘armasi tanlovida g‘olib bo‘lgan. Granti sovrindori sifatida Malayziyaning МАRA Texnologiyalar universitetida malaka oshirgan. 
Olima qator xorijiy davlatlarda boʻlib oʻtgan xalqaro anjumanlarda maʼruzalar qilish orqali oʻzbek tilshunosligining yutuqlarini dunyo ilmiy jamoatchiligiga taqdim etib kelmoqda hamda oʻzbek tilining xalqaro nufuzini oshirishga xizmat qilmoqda. 
Мuhabbat Kurbanova xorijlik mutaxassislar bilan muntazam hamkorik qilib keladi, ular bilan hammualliflikda o`zbek tili, o`zbek tishunosligi tarixi, o`zbek adabiyoti, turkologiya masalalari haqida qator ilmiy ishlar e’lon qilgan. Bu tadqiqotllar Turkiya, Malayziya, Rossiya, Ozarbayjon, Qozog`iston, BAA kabi davlatlarda hamda vatanimizda nashr qilingan. Shu bilan birga u Germaniya, Ispaniya, Turkiya, Rossiya, Qozog`iston, Ozarbayjon kabi davlatlarda TOP-1000 likka kiruvchi nufuzli universitetlarda ma’ruza o‘qiydi. 
Professor Muhabbat Kurbanova ustoz-shogirdlik an’anasiga sodiq qolgan holda mamlakatimiz ravnaqi yo‘lida yetuk mutaxassislar tayyorlab berish ishlariga ham faol qatnashib kelmoqda. Uning ilmiy rahbarligida 1nafar fan doktori, 3 nafar fan nomzodi va 20 nafarga yaqin ilm talabgori PhD ilmiy darajasini olish uchun dissertatsiyalarini muvaffaqiyatli himoya qilishgan. Yana bir qator shogirdlari himoyaga chiqish arafasida turibdi. Olimaa yni paytda ham shogirdlari bilan samarali mehnat qilib, oʻzbek tilshunosligi va turkologiya turli sohalarining muammoli masalalar ustida ilmiy tadqiqot ishlari olib bormoqdalar. 
Muhabbat Qurbonovaning tilshunoslikning grammatika, morfologiya, sitaksisis, leksikologiya, lngvokulturologiya, pragmalingvistika, qiyosiy tilshunoslik, lingvopoetika, til o‘qitish hamda matn tilshunosligi kabi sohalari bo‘yicha juda ko‘plab samarali tadqiqotlar yaratganligini alohida ta’kidlash lozim. Ayniqsa, matn tilshunosligi yuzasidan shogirdlari bilan olib borayotgan tadqiqotlari natijasida matn tilshunosligi maktabini yaratdi, -desak, mubolag‘a bo‘lmasa kerak. Sodda gap sintaksisi haqidagi nazariy fikrlari bayon etilgan “Sodda gap sintaksisi” risolasi qariyib 30 yildan oshiqroq vaqt ichida tadqiqotchi va talabalarning eng zaruriy qo‘llanmasi bo‘lib kelayotganligi ham yuqorida bayon etilgan fikrlarimizning mantiqiy davomidir. 
Olimaning ilmiy tadqiqotlarida ilgari surilgan fikrlari jiddiy dalillanganligi bilan ajralib turadi va shunga koʻra, tilshunosligimizda oʻz qimmatini yoʻqotmasligi aniqdir. Chunki olimaning qarashlari haqiqatan ham uzoq oʻylangan, atroflicha oʻrganilgan, faktlar asosida har tomonlama asoslangan ilmiy mushohadalardir. 
Qutlovning boshida bekoriga yubilyarimizni Samarqand kelini deb atamadik. Muhabbatxoning turmush o‘rtog‘i rahmatlik Raim aka asli Samarqandning Narpay tumanidan bo‘lib, mamlakatimiz mudofaa tizimida uzoq yillar samarali mehnat qilgan kishi edi. Oxirgi paytlarda u kishinig biroz toblari bo‘lmaganligi sababli Muhabbatxon o‘z muhabbatiga sodiq bo‘lgan holda, bir muddat u kishini davolatish maqsadida Turkiyada yashashiga to‘g‘ri keldi. Shu paytda Muhabbatxon OTMlar o`rtasidagi ikkitomonlama shartnoma asosida Turkiyaning Niyda Omar Xolisdamir universitetida professor lavozimida faoliyat ko‘rsatdi. Ayni paytda u kishi farzandlariga ham ota, ham ona bo‘lib ularga bosh-qosh bo‘lmoqda. 
Muhabbatxon nafaqat olima, oliparvar, balki insonlardan yordamini ayamaydigan oqila ayol. Ba’zan kasb taqozasi bilan sohamizga doir biror malumot yoki kitob kerak bo‘lib qolsa, u kishiga murojaat qilsak, beminnat xizmatini hech qachon ayamaydi. Hatto talabalarimizga ham u kishining telefonini berib, kurs ishi yoki bitiruv ishiga aloqador adabiyotlarni so‘rasalaring, elektron variantini tashlab beradi,-deb bemalol aytaveramiz. 
Xulosa qilib aytadigan boʻlsak, kasblar ichida eng sharaflisi ustozlik bo‘lib, bu kasb egalarini, hatto payg‘ambarlar ham izzat-hurmatini joyiga qo‘yishgan. 
Shu bayon qilingan fikrlarning oʻziyoq Muhabbatxon Kurbanovaning tilshunoslik muammolari ustida tinimsiz izlanuvchi, jahon tilshunosligi yangiliklari bilan hamnafas yashovchi va ayni paytda milliy oʻzbek tilining oʻz materiallariga tayanib xulosalar chiqaruvchi olima hamda jamoatchi va oilaparvar ekanligidan dalolat beradi. 
Biz taniqli tilshunos olima Kurbonova Muhabatxon Matyaqubovnani qutlug‘ 60 yoshi bilan qutlagan holda, unga uzoq umr, farzandlar kamolini ko‘rib yurishi hamda uzoq yillar tilshunoslik fanining rivoji uchun yangidan yangi g‘oya va tadqiqotlar yaratish yo‘lidagi ishlariga muvaffaqiyatlar tilaymiz. 

